text: Slået i hovedet med koben
  13 september 2010 kl. 06.50
  Et tyveri af bilreservedele udviklede sig i nat, da gerningsmændene blev voldelige.
  To ukendte gerningsmænd var ved at stjæle reservedele fra et køretøj i nat. Tyveriet skete kvart over tre hos en bilforhandler på Willemoesvej i Horsens.
  Under tyveriet blev de to gerningsmænd overrasket af en nabo til bilforhandlerens værksted. 
  Da gerningsmændene opdagede ham, blev de voldelige.
  Den ene gerningsmand slog manden med et koben i hovedet og på armene.
  Derefter stak de to gerningsmænd efterfølgende af i en hvid stationcar.
  
  Signalement og køretøj
  Leder af lokalpolitiet i Horsens, Lars Peter Madsen, fortæller, at bilen indtil videre er politiets bedste spor udover det sparsomme signalement af den ene af gerningsmændene. 
  Gerningsmanden, som slog manden med et koben, beskrives som:
  20-25 år
  180-190 cm høj
  Spinkel af bygning
  Mørkt tøj
  Af andre kendetegn, så talte manden et ukendt fremmedsprog til den anden gerningsmand, som var fører af bilen.
  